## La Fe s’incorpora a la Xarxa d’Assajos Clínics de la Societat Europea de Fibrosi Quística i amplia així les opcions terapèutiques dels pacients

*** L’objectiu de la xarxa és fer que els nous medicaments arriben a les persones malaltes de fibrosi quística com més prompte millor
* Per a ingressar en esta organització europea s’ha de superar una exhaustiva avaluació i només dos hospitals més d’Espanya pertanyen a esta**

L’Hospital Universitari i Politècnic La Fe s’ha incorporat a la Xarxa d’Assajos Clínics de la Societat Europea de Fibrosi Quística, la qual cosa amplia les opcions terapèutiques per a pacients, tant adults com pediàtrics, al mateix temps que permet aprofundir en la personalització dels seus tractaments. Només dos hospitals més d’Espanya formen part d’esta xarxa.

En l’actualitat, la xarxa està formada per 68 centres de 20 països. A Espanya, només han aconseguit incorporar-se l’Hospital Vall d’Hebron, La Paz i La Fe, la qual cosa els convertix en centres prioritaris a Europa tant per a projectes d’investigació com per a assajos clínics amb teràpies noves.

Per a formar part de la xarxa, La Fe ha hagut de superar una avaluació exhaustiva amb més de 100 indicadors, inclosos l’experiència clínica i investigadora dels responsables de la unitat, els recursos amb què compta l’hospital, el nombre de professionals d’investigació que també fan assistència clínica, publicacions científiques, investigacions pròpies i competitives desenrotllades per l’equip, així com participació en fòrums internacionals i en societats científiques. El comité de selecció va ser unànime en la seua recomanació i classificació dels sol·licitants. En concret, va rebre 33 sol·licituds i va seleccionar 14 centres nous.

“Entrar en esta xarxa és una fita en el nostre compromís d’oferir als nostres pacients els millors avanços mèdics. A més dels beneficis directes per a les persones amb fibrosi quística, la incorporació a la xarxa permet als nostres professionals estar a l’avantguarda dels coneixements mèdics”, ha recalcat el gerent de l’Agrupació Sanitària Interdepartamental València Sud i del Departament de Salut València La Fe, José Luis Poveda.

En concret, com ha afegit Amparo Solé, coordinadora de la Unitat de Fibrosi Quística de l’Adult en La Fe, “l’objectiu de la Xarxa d’Assajos Clínics de la Societat Europea de Fibrosi Quística és fer que els nous medicaments arriben a les persones malaltes de fibrosi quística com més prompte millor”. “Per a aconseguir-ho, ajuda les empreses farmacèutiques a millorar el disseny dels seus assajos clínics, i bastix ponts amb centres sanitaris altament qualificats a on dur-los a terme”, ha afegit.

La xarxa es finança gràcies a aportacions de la Cystic Fibrosis Foundation i d’organitzacions europees de pacients, per la qual cosa treballa estretament amb les farmacèutiques, però no depén econòmicament d’estes, la qual cosa evita possibles conflictes d’interessos.

**Atenció integral amb tecnologia avançada**

La fibrosi quística és una malaltia hereditària de les glàndules mucoses i sudorípares que afecta principalment els pulmons, el pàncrees, el fetge i els intestins, entre altres òrgans. La seua afectació multisistèmica i possibles complicacions fan necessària una atenció integral amb tecnologia avançada.

Per este motiu, La Fe és centre de referència per a pacients de tota la Comunitat Valenciana, tant adults com pediàtrics.

“Estos tractaments els presten equips multidisciplinaris integrats per personal mèdic, d’infermeria, nutrició, fisioteràpia, farmàcia, microbiologia, suport social i psicològic, entre d’altres. Abasten una especialització clínica i de cures de la salut, i estan permetent un augment significatiu en l’esperança de vida dels i les pacients”, en paraules de la doctora Solé.

En concret, la Unitat de Fibrosi Quística de l’Adult de La Fe atén una mitjana de 220 pacients adults i 80 pediàtrics a l’any.

Fecha: 12/01/2025